ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Ιουνίου 1991 περί προσδιορισμού των τρόπων κάλυψης των δαπανών για τον εμβολιασμό κατά της πανώλης των ίππων στην Πορτογαλία ( Το κείμενο στην πορτογαλική γλώσσα είναι το μόνο αυθεντικό ) ( 91/330/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα ( 1 ), και ιδίως το άρθρο 43 παράγραφος 1,

Εκτιμώντας :

ότι εμφανίστηκαν εστίες πανώλης των ίππων στην Πορτογαλία από τον μήνα Σεπτέμβριο 1989 - ότι ο εμβολιασμός κατά της πανώλης των ίππων από τις πορτογαλικές αρχές πρέπει να θεωρείται ως αναγκαίο μέσο προς καταπολέμηση αυτής της νόσου -

ότι, υπ' αυτές τις συνθήκες, πρέπει να προβλεφθεί η χρηματοδοτική συμμετοχή της Κοινότητας στις ενέργειες εμβολιασμού που διεξάγονται από τις πορτογαλικές αρχές -

ότι, σύμφωνα με το καθεστώς που έχει θεσπιστεί με την απόφαση 90/424/ΕΟΚ, και ιδίως το άρθρο 43 παράγραφος 1 δεύτερο εδάφιο, η χρηματοδοτική συμμετοχή της Κοινότητας πρέπει να περιορίζεται στις ενέργειες εμβολιασμού που πραγματοποιήθηκαν από την 1η Σεπτεμβρίου 1989 μέχρι τις 30 Νοεμβρίου 1990 -

ότι οι πορτογαλικές αρχές οφείλουν να γνωστοποιήσουν στην Επιτροπή όλα τα στοιχεία τα σχετικά με την πραγματοποίηση των ενεργειών εμβολιασμού κατά τη διάρκεια της εν λόγω περιόδου -

ότι θεωρείται αιτιολογημένη η κάλυψη από την Κοινότητα του 100 % των εξόδων για την προμήθεια των εμβολίων και του 50 % των εξόδων για την εκτέλεση αυτού του εμβολιασμού -

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόμιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ :

Άρθρο 1

Η Πορτογαλία μπορεί να λάβει χρηματοδοτική συμμετοχή εκ μέρους της Κοινότητας για τις ενέργειες εμβολιασμού κατά της πανώλης των ίππων που πραγματοποιήθηκαν από την 1η Σεπτεμβρίου 1989 μέχρι τις 30 Νοεμβρίου 1990 .

Άρθρο 2

Η Πορτογαλία οφείλει να γνωστοποιεί στην Επιτροπή όλες τις πληροφορίες σχετικά με τις ενέργειες εμβολιασμού που πραγματοποιήθηκαν από την 1η Σεπτεμβρίου 1989 μέχρι και τις 30 Νοεμβρίου 1990, και ιδίως :

- τους κανόνες που διέπουν το πρόγραμμα εμβολιασμού,

- τις εθνικές και περιφερειακές αρχές που έχουν αναλάβει την υλοποίησή του,

- τους κανόνες που εφαρμόζονται προκειμένου να προληφθεί ο κίνδυνος εξάπλωσης της αρρώστιας,

- τα μέτρα που έχουν ληφθεί όσον αφορά τον εντοπισμό και την καταγραφή των εκμεταλλεύσεων, προκειμένου να διασφαλίζεται ότι όλα τα ιπποειδή έχουν εμβολιασθεί .

Άρθρο 3

Η χρηματοδοτική συμμετοχή της Κοινότητας καθορίζεται σε :

- 100 % των εξόδων που βαρύνουν την Πορτογαλία για την προμήθεια των εμβολίων,

- 50 % των εξόδων που βαρύνουν την Πορτογαλία για την εκτέλεση του εμβολιασμού .

Άρθρο 4

1 . Η χρηματοδοτική συμμετοχή της Κοινότητας χορηγείται μετά από τη διαβίβαση στην Επιτροπή των πληροφοριών που αναφέρονται στο άρθρο 2 και την υποβολή των σχετικών δικαιολογητικών .

2 . Τα στοιχεία που αναφέρονται στην παράγραφο 1 διαβιβάζονται από την Πορτογαλία το αργότερο έξι μήνες μετά την κοινοποίηση της παρούσας απόφασης .

Άρθρο 5

Η παρούσα απόφαση απευθύνεται στην Πορτογαλική Δημοκρατία . Βρυξέλλες, 3 Ιουνίου 1991 . Για την Επιτροπή

Ray MAC SHARRY

Μέλος της Επιτροπής

( 1 ) ΕΕ αριθ . L 224 της 18 . 8 . 1990, σ . 19 .